
הלשכה משפטית  


‏ט"ז אב תשפ"ד
‏‏20 אוגוסט 2024
לכבוד
מר איתמר דוננפלד
מנכ"ל משרד המשפטים
יו"ר הוועדה להעסקת יועצים משפטיים חיצוניים במשרדי הממשלה

שלום רב,	
הנדון: אישור להעסקת יועצים חיצוניים במשרד התרבות והספורט

הוועדה להעסקת יועצים משפטיים חיצוניים במשרדי הממשלה (להלן: הוועדה) החליטה ביום 17.12.2023 לאשר את העסקתם של 3 יועצים חיצוניים למשרד התרבות והספורט (להלן: המשרד), לתקופה של שנה. כעת, המשרד מבקש להאריך את האישור בשנה נוספת, באופן חלקי, מהטעמים שיפורטו להלן:
רקע:
1. המשרד ומשרד החדשנות, המדע והטכנולוגיה מקבלים שירות ממטה משותף הכולל את היבטי ההון האנושי והמינהל, החשבות, התקציבים והייעוץ המשפטי. המדובר במקרה ייחודי בו שני משרדים שיש להם פעילות משמעותית אך נפרדת לחלוטין, מקבלים שירות ממטה משותף אחד, ובענייננו, מלשכה משפטית אחת.
2. פעילותם של שני המשרדים מתאפיינת בליווי משפטי הדוק. פעילותו של משרד התרבות והספורט מתמקדת בדרכי התמיכה והתקצוב של ענפי התרבות והספורט. במסגרת זו, המשרד מפעיל למעלה ממאה מבחני תמיכה, בהם מוגשות מדי שנה בקשות על ידי למעלה מאלף גופים בתחומים השונים. כן פועל המשרד באמצעות מכרזי רכש והתקשרות שונים ואף מקיים פעילות מקומית ובינלאומית הכרוכה במכרזים שונים ובגיבוש הסכמים בינלאומיים. בנוסף, וכפי שנמסר לוועדה בשנת 2023, המשרד מתמודד עם העברת פעילות תקצוב גורמי הספורט מהמועצה להסדר הימורים בספורט לאחריות המשרד (לאחר שהאחריות המלאה לטיפול בנושא הועברה למשרד בחודש פברואר 2023) כמו כן בימים אלה מתמודד המשרד עם השלכות הסדרה חוקית חדשה ומאוד מקיפה בתחום הכשרת מאמני ספורט, פועל ליצירת הסדרה חדשה ומקיפה בתחום המוגנות בספורט, מקדם רפורמה מקיפה בתחום הצלילה הספורטיבית וכן רפורמות משמעותיות בתחום הספריות הציבוריות ובתחום הקולנוע, ובנוסף פועל לבצע שינוי משמעותי בתוכנית המתקנים הלאומית. זאת ועוד, המשרד עוסק ברגולציה של תחומים שונים ואחראי על כשלושים חוקים ועל תקנות רבות המותקנות מכוחם. תחת אחריות המשרד פועלות מועצות ציבוריות רבות (בין היתר, המועצה לאמנות ולתרבות, המועצה הלאומית לספורט, מועצת הקולנוע, מועצת המוזיאונים ועוד). יצוין, כי המועצה לאמנות ולתרבות כוללת בין היתר שורה של מדורים שבהם חברים נציגי ציבור רבים. המועצות והמדורים מלוות על ידי הלשכה המשפטית הן בתחומי המינויים והן בפעילותם השוטפת. 
3. פעילותו של משרד החדשנות, המדע והטכנולוגיה כוללת בין היתר את פעילות סוכנות החלל הישראלית, המדען הראשי, אגף מדע וקהילה ואגף קשרי חוץ, והמשרד אחראי גם על רשות החדשנות. המשרד אחראי על ארבעה חוקים ועל חקיקת משנה מכוחם וכן על פעילות של מועצות סטטוטוריות ומועצות ציבוריות. פעילות המשרד כוללת חלוקת תמיכות, שיתופי פעולה בין משרדיים ובין לאומיים, וחתימה על הסכמים בינלאומיים שונים. עוד כוללת פעילות המשרד הפעלת קרנות שונות. המשרד עוסק, בין היתר, בהובלת העבודה הממשלתית בתחום הבינה המלאכותית וכן בקידום היבטי חדשנות במישורים שונים.
4. הלשכה המשפטית המטפלת בשני המשרדים מונה כיום 11 עורכי דין בלבד, עליהם נמנה היועץ המשפטי לשני המשרדים. כמו כן, במהלך השנתיים האחרונות עברה הלשכה המשפטית שינוי פרסונאלי וארגוני משמעותי. בין היתר, עזבו במהלך תקופה זו את הלשכה המשפטית ארבעה עורכי דין ותיקים בלשכה ובנוסף הועבר מרכז ההסברה למשרד רה"מ והלשכה המשפטית נדרשה לוותר על תקן של עורכת דין אשר עברה עם המרכז למשרד רה"מ. יצוין, כי בצד שינויי כוח אדם האמורים, נקלטו בלשכה המשפטית בשנה האחרונה 4 עורכי דין חדשים (לשם מילוי התקנים החסרים). 
5. לנוכח עומס העבודה, המשרד מסתייע מזה שנים ארוכות בעורכי דין חיצוניים הפועלים תחת פיקוח הלשכה המשפטית ומסייעים בפרויקטים שונים. יובהר, כי עורכי הדין החיצוניים אינם פועלים באופן עצמאי אלא מסייעים ללשכה המשפטית ופועלים תחת הנחיה ופיקוח של הלשכה המשפטית.
6. יחד עם זאת, אבהיר כי טרם תחילת המלחמה, וכיוון שהסיוע האמור הוא חיוני לשירות שנותנת הלשכה המשפטית למשרדים, פניתי להנהלת המשרדים וביקשתי כי בצד התקנון הקיים עבור הלשכה המשפטית, יתוקננו עבור הלשכה המשפטית תקני כוח אדם נוספים, שיאפשרו ללשכה המשפטית להמשיך ולתת שירות למשרדים בהיקף ובאיכות הנדרשת. 
7. במסגרת זאת, אף הובאו בפני הנהלת המשרד החלטות קודמות של הוועדה, אשר ציינה כי יש מקום לפעול להסדרת התקנון המתאים ללשכה כדי להפחית את השימוש ביועצים החיצוניים, והובהר כי לא יהיה ניתן להוסיף ולהסתמך על סיועם של יועצים חיצוניים עבור סיוע בפעילות השוטפת של הלשכה. בהמשך לכך, אישר המשרד הוספת תקנים חדשים נוספים ללשכה המשפטית במקום היועצים החיצוניים. פניה בעניין נכללה אף בדרישות התקציביות של המשרד לשנת 2024. ואולם, נוכח הקיצוץ הרוחבי בשירות המדינה אשר נבע ממלחמת "חרבות ברזל"), לא התקבלו בסופו של דבר התקנים האמורים. (למען הדיוק יצוין כי מצבת כוח האדם בלשכה גדלה בשנתיים האחרונות בשני תקנים שהובטחו ללשכה בעבר בלא כל קשר לצורך בצמצום ההסתייעות ביועצים החיצוניים).  
8. משכך, והגם שהמשרד פעל להגדיל את כוח האדם בלשכה המשפטית ולגייס עורכי דין קבועים ופנימיים, הרי שעדיין מצבת כוח האדם אינה מספיקה כדי לעמוד בהלימה להיקף העבודה הרב. זאת ועוד, שניים מעורכי הדין המרכזיים בלשכה, משרתים בשירות מילואים פעיל מאז ה-7 באוקטובר לתקופת זמן של חודשים ארוכים, וככל הנראה יגויסו לשירות מילואים נוסף גם בשנת 2025. כך, נוצר מצב בו הלשכה מתפקדת לפרקים בתת כוח אדם הן נוכח המחסור בכוח אדם הקבוע והן נוכח היעדרות כמעט מתמדת של לפחות אחד מעורכי הדין נוכח שירות המילואים. 
9. יחד עם זאת, וכפי שיפורט להלן, נוכח המאמץ הרב שעשינו כדי להגדיל את כוח האדם במחלקה ולהכשיר אותו באופן מתאים, בקשתנו מתמקדת בהעסקת היועצים החיצוניים לפרויקטים גדולים וייחודיים תוך הפחתה משמעותית מאוד בסיוע שלהם בפעילות השוטפת של המשרד. בהתאם, מבין שלושת היועצים, נבקש כי רק שניים מהם ימשיכו באותה המתכונת, בעוד שאחד נעסיק רק ב70% מהשעות שהתבקשו לגביו בשנים האחרונות. 
10. נוכח האמור, ובשים לב לפעולות המשמעותיות בהן נקטנו מאז בקשתנו האחרונה לתקנון הלשכה המשפטית, הקושי איתו אנו מתמודדים נוכח היעדרות עובדים עקב שירות מילואים פעיל ובשים לב להיקף הפרוייקטים הגדולים שיפורטו להלן, אני נאלץ לשוב ולבקש כי יאושר ללשכה המשפטית להמשיך ולהסתייע ביועצים חיצוניים בהיקף משמעותי במהלך השנה הקרובה לצד הפחתה של היקף השעות ביחס לאחד היועצים. כמו כן, נוכח הערות הוועדה בעבר, בקשתי מתבססת בעיקרה על פרויקטים ייחודיים וסיוע מועט ביותר בעבודה השוטפת של הלשכה. בעניין זה אשוב ואזכיר, כי הלשכה המשפטית סובלת מעומס תמידי, ומגידול משמעותי במשימותיה. בשנים האחרונות גדל היקף המשימות של הלשכה המשפטית בהיקף ניכר, לאחר שסמכויות המועצה להסדר ההימורים לחלוקת כספי ההימורים לטובת הספורט בישראל עברו למשרד, וכך נוספו מאות גופים נתמכים לטיפול המשרד; רשות החדשנות הועברה לאחריות משרד החדשנות, המדע והטכנולוגיה וכן אגף בכיר קו האופק עבר למשרד ממשרד ראש הממשלה. כל זאת, בנוסף לשורת מהלכים אשר ננקטו על-ידי הנהלת משרד התרבות והספורט, ואשר הגדילו מאוד את היקפי העבודה במשרד, והלשכה המשפטית בכלל זה. 
11. נוכח האמור, העסקת יועצים חיונית ביותר על מנת לאפשר ללשכה המשפטית לעמוד במטלותיה מבלי להוות "צוואר בקבוק" שיעכב את כל פעילות המשרדים. כאמור, נוכח הבנת הקושי הנובע מעמדת הוועדה בשנים קודמות אנו מבקשים למקד את עיקר ההסתייעות ביועצים החיצוניים בסיוע בפרויקטים ייחודיים וממוקדים וכן לוותר על 30% מהשעות המבוקשות ביחס להעסקת אחד מעורכי הדין החיצוניים.
השירותים המבוקשים: 
12. הלשכה המשפטית מבקשת להתקשר עם עורכי הדין החיצוניים לצורך קבלת שירותים משפטיים לביצוע פרויקטים שיפורטו להלן. כפי שהובהר לעיל, בקשתנו לסיוע במשימות השוטפות היא בהיקף מצומצם בלבד ורק במצב בו היעדרות עורכי הדין עקב שירות המילואים יקשה באופן יוצא דופן על פעילות הלשכה השוטפת. 
13. להלן יפורטו המשימות: 
1. סיוע בהשלכות התיקון לחוק הספורט, התשמ"ח 1988 בעניין הכשרת מאמנים - רפורמה רוחבית בהסדרת תחום מאמני ספורט והתקנות שיידרשו מכוחו: המדובר בתיקון חקיקה שעבר בחודש יוני האחרון ומהווה רביזיה של ממש בעולם המאמנים שמטרתה לייצר רף מקצועי ומשמעותי יותר לדרישות המקצועיות החלות על מאמני ספורט. נוכח השלמת החקיקה כאמור, נדרש המשרד כעת להתקין עשרות תקנות, נהלים, צווים והוראות מנהל (למשל, ביחס לאופן הפעלת גופי ההכשרה, להיקף ואיכות ההכשרה, לענפי הספורט השונים שבהם יהיו רמות אימון חדשות, לאכיפה מנהלית, עיצומים כספיים, לאופן ההכרה במאמנים שמגיעים מחו"ל ועוד) כדי שניתן יהיה להפעיל את הוראות החוק החדשות שאמורות לשנות את איכות המאמנים והבקרה עליהם ובכך להביא בשורה של ממש לעולם הספורט הישראלי. הכנת הסטים השונים של התקנות, הנהלים, הוראות המנהל, המכרזים, הצווים, המינויים הנדרשים מכוח החוק מהווה פרויקט ייחודי ומשמעותי שיש להשלימו בטווח של השנתיים – שנתיים וחצי הקרובות, בהתאם להוראות התחילה של החוק. כדי לסבר את האוזן מיפוי ראשוני שערכנו מלמד כי השלמת כלל המשימות הדחופות בטווח זמן זה עומד על כ 60 משימות שונות בהם, כאמור, תקנות, צווים, נהלים, הראות מנהל ועוד. משכך, והגם שכדי לעמוד בשימה מקיפה זו נקים צוות ייעודי של עורכי דין החיצוניים והפנימיים שיקדמו את המשימות במקביל, לא נצליח להשלים את העבודה מבלי להסתייע באופן משמעותי בייעוץ משפטי חיצוני.
2. סיוע בתיקון חוק הספורט, התשמ"ח – 1988 בעניין מוגנות בספורט: מדובר בתיקון חקיקה משמעותי בחוק שמטרתו להכניס פרק שלם לטיפול בנושא המוגנות בספורט, במטרה למנוע כל מעשה של הטרדה, התעמרות או פגיעה בכל משתתף בפעילות ספורטיבית ובין היתר להביא לעידוד שילובן של נשים בספורט. מדובר בתיקון חקיקה משמעותי שמחייב לצד תיקון החוק הסדרה של הנושא בקוד האתי שמאמצים איגודי הספורט, בהקמת מנגנונים יעילים שיאכפו את החובות מכוח החוק ובבחינת היחס בין נושא המוגנות להטרדות מיניות. מדובר בפרוייקט מורכב ומאוד משמעותי ולכן יש הכרח בסיוע של ייעוץ משפטי חיצוני לצורך השלמתו במהירות וביעילות. 
3. סיוע בתיקונים לחוק הצלילה הספורטיבית, התשל"ט – 1979 ולתקנותיו: מדובר בתיקון חקיקה משמעותי בחוק שהינו ארכאי הנדרש על-מנת להתאים את אופן ההתנהלות הרגולטורי של הצלילה הספורטיבית למציאות השוררת בענף, תוך מתן סמכויות רלוונטיות לרשות לצלילה ספורטיבית באופן שיסייע לה להגשים את תפקידה בדבר שמירה על בטיחות הצוללים בישראל ולהבטחת סטנדרטים גבוהים בלימוד הצלילה. בנוסף, עם השלמת הליך החקיקה האמור הדבר יחייב גם תיקון נרחב של התקנות מכוחו. לכן, גם בפרוייקט זה יש הכרח בסיוע של ייעוץ משפטי חיצוני להשלמתו.
4. שינוי תוכנית המתקנים: בעקבות שינוי מדיניות של השר באשר לאופן התמיכה ברשויות המקומיות המקימות מתקני ספורט נדרשת עבודה מאומצת על יצירת הסדרה רוחבית ומקיפה של תוכנית המתקנים במסגרתה מוקמים מרבית מתקני הספורט במדינה ישראל. המדובר בתוכנית לאומית המאחדת למעשה עשרות מבחני תמיכה הנוגעים להקמה, שדרוג ושיפוץ של מתקני ספורט שעומדת על סדר גודל של כ 300 מליון ₪ בשנה. התוכנית כיום היא תוכנית ארוכת טווח לעשור הקרוב ובמסגרת שינוי המדיניות מבקש השר לצמצם באופן דרמטי את תוקפה. משכך, מחייב הדבר עבודה מאומצת, מהירה ומתכללת של כלל המבחנים המאוחדים בתכנית כך שיופעלו בפרק זמן קצר בהרבה.
5. סיוע בתיקון משמעותי של מבחני תמיכה ייחודיים המהווים מבחני דגל של המשרד בתחום התרבות והספורט: המדובר במבחן איגודים אגודות ובמבחן התמיכה בקולנוע, שהם מבחני תמיכה בעלי מורכבות ייחודית והטיפול בהם אינו חלק מהעבודה השוטפת, ועל כן מצריכים סיוע חיצוני בשלב הנוכחי. יצויין כי מבחן איגודים ואגודות הוא מבחן "הדגל" של מנהל הספורט המהווה מבחן בסיס לתמיכה השוטפת בכל ענפי הספורט המוכרים בישראל. העבודה על תיקונו נעשית תוך שיתוף ציבור ויצירת צוות עבודה מקצועי המשלב גורמים ממשלתיים וחוץ ממשלתיים. מדובר בפרוייקט משמעותי וגדול מאוד בכל הנוגע להסדרת התמיכה בענפי הספורט בישראל. 
6. סיוע בעבודה השוטפת של יחידות המשרד: 
1. סיוע ללשכה המשפטית בבדיקות מקדמיות לקראת הבאת בקשות בתחום התרבות לוועדת תמיכות: כאמור, סיוע זה מבוקש במספר משימות מצומצם ורק במידת הנדרש. בהקשר זה אבהיר, כי הסיוע היחיד המתבקש הוא סיוע ללשכה המשפטית בבדיקות מקדמיות לקראת הבאת בקשות בתחום התרבות לוועדת תמיכות וכי כל הפעילות השוטפת בה סייעו היועצים החיצוניים השנה עוברת בהדרגה לעורכי הדין הקבועים בלשכה. בעניין זה אבהיר, כי נוכח ההיקף העצום של מבחני התמיכה והבקשות בתחום התרבות, נזקקת הלשכה המשפטית לסיוע בבדיקות מקדמיות אלו. ויובהר, היועצים החיצוניים אינם חברים בוועדות התמיכה ואינם משתתפים, ככלל, בישיבות הוועדות, אך סיועם בגיבוש המלצות וחוות דעת מקדימות, אשר מוגשות לעורכי הדין הפנימיים ומשמשות אותם בהליך בחינת בקשות התמיכה, מאפשר לעורכי הדין הנמנים על הלשכה המשפטית להתמודד עם העומסים הרבים הקיימים כיום. במקביל, כאמור, בכוונתי לשלב עורכי דין נוספים בטיפול בבקשות במטרה להימנע, ככל הניתן משימוש ביועצים החיצוניים לשם כך. 
2. סיוע ללשכה המשפטית בריכוז נושאים בתחום הספורט המוטורי.
14. יובהר, כי הלשכה המשפטית מטפלת באופן עצמאי במספר רב של דברי חקיקה ומבחני תמיכה נוספים (חלקם מורכבים מאוד). כמו כן, מעבר למשימות השוטפות והקבועות בתוכניות העבודה, לא פעם הלשכה נאלצת לתת מענה לתיקונים רוחביים ומשמעותיים בחקיקה או במבחני התמיכה, הנובעים מקידום מדיניות השר. לכן, בשים לב לגידול הרב במשימות ובפרויקטים אף מעבר לעומסים הקיימים, לא תוכל הלשכה המשפטית לתת מענה סביר למשרד, בלא הסתייעות ביועצים החיצוניים. יחד עם זאת, אשוב ואציין, כי במהלך השנים האחרונות ובעקבות ההחלטות הקודמות של הוועדה חלה התפתחות בכל הנוגע להיערכות הלשכה המשפטית לצמצום ההסתייעות ביועצים החיצוניים ואנו עושים כמיטב יכולתנו בכדי לאפשר את צמצום ההסתייעות, כאמור, ולמקד את הסיוע בפרויקטים ייחודיים. צמצום זה אף בא לידי ביטוי הלכה למעשה בכך שבבקשה זו אנו מבקשים כי היקף הסיוע במשימות השוטפות יהיה מינימלי וכן כי אחד מהיועצים החיצוניים יועסק  בהיקף משרה מצומצם ביחס לזה שביקשנו בשנים הקודמות.  
היועצים החיצוניים:
15. הלשכה המשפטית מעסיקה כיום שלושה יועצים חיצוניים: עו"ד עברי-עומר, עו"ד כליפה ועו"ד קויתי. העסקתם קיבלה את אישור הוועדה בשנה שעברה, ועתה בקשתי היא להאריכה עבור עו"ד עברי – עומר ועו"ד קיוויתי באופן זהה ובעבור עו"ד כליפה בהיקף מצומצם יותר. 
16. ביום 6.11.22 אישרה ועדת המכרזים המשרדית את ההתקשרות עם היועצים, בכפוף לאישור הוועדה להעסקת עו"ד פרטיים בהתאם לתעריפים שיפורטו להלן:
1. עו"ד דינה עברי עומר – לשעבר סגנית יועמ"ש במשרד התקשורת. בעבודתה בשירות המדינה עסקה בתחומים רבים במשפט המינהלי ובכלל זה בחקיקה ראשית, רישוי והסדרה, מכרזים ייצוג בהליכים משפטיים, חברות בוועדות ציבוריות ועוד. מאז עזיבתה את שירות המדינה, שימשה כיועצת משפטית חיצונית למשרד בתחומי התרבות והספורט, לרשות החברות הממשלתיות, למשרד האוצר, המשפטים, העבודה והרווחה, הפנים, לרשות השירות הלאומי אזרחי ולרשות הטבע והגנים. ועדת המכרזים (בהחלטה 2023/388) אישרה את הארכת ההתקשרות עימה החל מיום 1.1.2024 ולתקופה של שנה בסך כולל של 1,099,800 ₪ לשנה (תוך מימוש האופציה השלישית להארכת ההתקשרות, מתוך ארבע), לפי החישוב הבא: תעריף שותף (לפי סעיף 7 להודעת החשכ"ל ה.8.1.1.1 500 ₪ X 0.95 (הנחת יועץ)  =475 ₪ לשעת יעוץ X  1.17 למע"מX  160 שעות חודשיות + החזר נסיעות (1.4 לק"מ ועד לתקרה של 20,000 ק"מ לשנה X 1.17 למע"מ. יובהר, כי עו"ד עברי עומר אינה ממצה את היקף השעות המקסימלי שאושר עבורה, ולכן נבקש להאריך את תקופת ההתקשרות ולהשלים את תקציב ההתקשרות לשם קבלת השירותים גם בשנת 2025, אך בלא הצורך בקבלת מלוא התקציב הנדרש עבור היקף השעות המבוקש.
2. עו"ד מרון כליפה – שימש בתפקידים שונים בשירות המדינה. תפקידו האחרון היה יועמ"ש המשרד לפיתוח הפריפריה הנגב והגליל. בשנתיים האחרונות פתח משרד עצמאי הנותן מענה בתחומי המשפט המינהלי והציבורי. ועדת המכרזים (בהחלטה 2023/389) אישרה את הארכת ההתקשרות עימו החל מיום 1.1.2024 ולתקופה של שנה בסך כולל של 569,650 ₪ לשנה (תוך מימוש האופציה השלישית להארכת ההתקשרות, מתוך ארבע), ולפי החישוב הבא: תעריף יועץ 2 (לפי סעיף 3 להודעת החשכ"ל ה.8.1.1.1) 299 ₪ X 0.80 (הנחת יועץ)  = 239.2 ₪ לשעת יעוץ X  1.17 X 160 שעות חודשיות + החזר נסיעות (1.4 לק"מ ועד לתקרה של 20,000 ק"מ לשנה X מע"מ. כמפורט לעיל, לשנת 2025 נבקש עבור עו"ד כליפה התקשרות בסך כולל של 398,755₪, עבור 112 שעות חודשיות בלבד.
3. עו"ד אורי קויתי – בשנים 2013-2014 ו-2016-2021 הועסק במחלקת ייעוץ וחקיקה (משפט ציבורי – מינהלי). בשנת 2015 שימש כעוזר משפטי בבית המשפט הפדרלי לערעורים בניו-יורק, ובשנת 2022 שימש כחוקר מן החוץ במכון הישראלי לדמוקרטיה ופתח משרד עצמאי הנותן מענה בתחומי המשפט המינהלי והציבורי. ועדת המכרזים (בהחלטה 2023/390) אישרה את ההתקשרות עמו לתקופה של שנה (תוך מימוש האפציה הראשונה מתוך ארבע) בסך כולל של 478,857.6 ₪, ולפי החישוב הבא: תעריף עורך דין 1 (לפי סעיף 7 להודעת החשכ"ל ה.8.1.1.1) 305 ₪ X 0.90 (הנחת יועץ) = 274.5 ₪ לשעת יעוץ X  1.17 X 120 שעות חודשיות + החזר נסיעות (1.4 לק"מ ועד לתקרה של 10,000 ק"מ לשנה X מע"מ). לאחר מכן, ועדת המכרזים קבעה (בהחלטה 2023/558) כי יש לעדכן את שכו של עו"ד קיוויתי בהתאם להוראת התכ"ם כך שההתקשרות איתו תהיה בסך כולל של 1,027,260 ₪, ולפי החישוב הבא: תעריף שותף בכיר 500 ₪  X  0.90 (הנחת יועץ) = 450 ₪ לשעת יעוץ X 1.17 X 120 שעות חודשיות + החזר נסיעות (1.4 לק"מ ועד לתקרה של 10,000 ק"מ לשנה X מע"מ). יובהר, כי עו"ד קויתי אינו ממצה את היקף השעות המקסימלי שאושר עבורו, ולכן נבקש להאריך את תקופת ההתקשרות ולהשלים את תקציב ההתקשרות לשם קבלת השירותים גם בשנת 2025, אך בלא הצורך בקבלת מלוא התקציב הנדרש עבור היקף השעות המבוקש.
17. כל היועצים התחייבו להימנע מניגוד עניינים.
18. כאמור לעיל, הלשכה המשפטית נדרשת לבצע מספר רב של פרויקטים בהיקף עבודה משמעותי, אשר לא ניתן לבצעם במצבת כוח האדם הקיים כיום בלשכה המשפטית, במיוחד בהתחשב בכך שחלק בלתי מבוטל מהם מחייב מתן מענה בלוחות זמנים דוחקים. בנוסף, המשרד פעל בהתאם להערות הוועדה ופעל במרץ להגדלת מצבת כוח האדם בלשכה המשפטית. יחד עם זאת, בשים לב להיקף המשימות, לקיצוץ הרוחבי במשק שלא אפשר הוספת תקן נוסף ללשכה, לשירות המילואים הפעיל של שניים מעורכי הדין בה ובראי הצמצום המשמעותי שנעשה בשימוש ביועצים החיצוניים לטובת הפעילות השוטפות כמו גם הצמצום בהיקף השעות המבוקש – הארכת העסקת היועצים החיצוניים הכרחית מבחינתנו. 
19. תוכנית העבודה של היועצים היא חיונית לשם מתן מענה לצרכי הגופים ולמדיניות המשרד ובהעדר מתן מענה בסוגיות אלו, פעילות המשרד תיפגע באופן העלול לגרום לנזק של ממש. עבודת היועצים נעשית בליווי צמוד של הלשכה המשפטית. כל פרויקט עובר בישיבת התנעה מסודרת ובכל שלב ניתנות הנחיות מסודרות באשר להמשך טיפול. הלשכה המשפטית עוברת על כל מסמך בנקודות קריטיות ולפני הוצאתו לגורמים חיצוניים. הטיוטות מאושרות בכל שלב על-ידי הלשכה המשפטית, וכמובן גם המסמך הסופי.  לא למותר לציין כי הפיקוח על ביצוע הפרויקטים ייעשה על-ידי הלשכה המשפטית, כמו גם הגשת דו"חות פעילות חודשיים. 
20. לאור זאת, אודה לאישור בקשת המשרד.
[image: ]בברכה,
						              
         עו"ד דני חורין
					היועץ המשפטי למשרד החדשנות המדע והטכנולוגיה 
ומשרד התרבות והספורט
העתק:  מר כפיר כהן, מנכ"ל משרד התרבות והספורט

